**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

**\_\_\_\_\_\_\_\_\_\_\_\_\_\_\_\_\_\_\_ 2018 թվականի N –Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2014 ԹՎԱԿԱՆԻ ՄԱՐՏԻ 6-Ի N 275-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

Հայաստանի Հանրապետության կառավարությունը **որոշում է.**

1. Հայաստանի Հանրապետության կառավարության 2014 թվականի մարտի 6-ի «Երեխայի ծննդյան միանվագ նպաստի չափը սահմանելու, երեխայի ծննդյան միանվագ նպաստ նշանակելու և վճարելու կարգը հաստատելու մասին» N 275-Ն որոշման`

 1) 6-րդ կետում «դեկտեմբերի 30-ը» բառերը փոխարինել «սեպտեմբերի 30‑ը`» բառերով.

 2) N 2 հավելվածի`

ա. 4-րդ կետը լրացնել հետևյալ բովանդակությամբ 9-րդ ենթակետով.

«9) ցանկացած բանկային հաշվի փոխանցելու միջոցով պարբերական կամ միանվագ վճարումներ կատարելով` ամսական 50000 դրամից ոչ ավելի:».

բ. 18.2-րդ կետից հետո լրացնել հետևյալ բովանդակությամբ 18.3-րդ կետ.

«18.3. Սույն կարգի 4-րդ կետի 9-րդ ենթակետով սահմանված կարգով ընտանեկան դրամագլուխը տնօրինելու համար ընտանեկան դրամագլուխը տնօրինելու իրավունք ունեցող անձը բանկին ներկայացնում է ընտանեկան դրամագլխից պարբերական վճարումներ կամ միանվագ վճարում կատարելու հանձնարարական (այսուհետ` հանձնարարական): Բանկը մերժում է հանձնարարականը, եթե դիմողը ընտանեկան դրամագլուխը տնօրինելու իրավունք ունեցող անձ չէ: Դիմումի հիման վրա ընտանեկան դրամագլխից վճարումներ են կատարվում (գումարը ընտանեկան դրամագլուխը տնօրինելու իրավունք ունեցող անձի ներկայացրած բանկային հաշվին է փոխանցվում).

1) պարբերական՝ հանձնարարականը ներկայացնելու օրվան հաջորդող 3-րդ աշխատանքային օրվանից ոչ ուշ, եթե հանձնարարականում նշված չէ այդ օրվան հաջորդող այլ օր, իսկ հանձնարարական ներկայացնելու ամսվան հաջորդող ամիսների համար` յուրաքանչյուր ամսվա 3-րդ աշխատանքային օրվանից ոչ ուշ, եթե հանձնարարականում յուրաքանչյուր ամսվա համար նշված չէ այլ օր (բոլոր ամիսների համար` նույն օրը):

2) միանվագ՝ հանձնարարական ներկայացնելու օրվան հաջորդող 3-րդ աշխատանքային օրվանից ոչ ուշ, եթե հանձնարարականում նշված չէ այդ օրվան հաջորդող այլ օր:»:

2. Սույն որոշումն ուժի մեջ է մտնում 2018 թվականի հոկտեմբերի 1-ին:

**ՏԵՂԵԿԱՆՔ**

«**Հայաստանի Հանրապետության կառավարության 2014 թվականի մարտի 6‑ի N 275-Ն որոշման մեջ փոփոխություն և լրացումներ կատարելու մասին» ՀՀ կառավարության որոշման նախագծի ընդունման վերաբերյալ**

**1. Իրավական ակտի անհրաժեշտությունը (նպատակը)**

Ներկայացվող նախագիծը միտված է 3 և ավելի երեխաներ ունեցող ընտանիքների սոցիալական պաշտպանության մակարդակի բարձրացմանը:

**1.1. Կարգավորման հարաբերությունների ներկա վիճակը և առկա խնդիրները**

ՀՀ կառավարության 2014 թվականի մարտի 6‑ի N 275-Ն որոշմամբ սահմանված են երեխայի ծննդյան միանվագ նպաստի չափը, նպաստ նշանակելու և վճարելու կարգը, ընտանեկան դրամագլուխը տնօրինելու կարգը:

Համաձայն կարգի՝ ընտանիքը ընտանեկան դրամագլուխը կարող է օգտագործել.

1) հիփոթեքային վարկի տոկոսագումար վճարելու և մայր գումար մարելու համար,

2) ուսման վարձը (նախադպրոցական ուսումնական հաստատության վարձավճարը) վճարելու համար.

3) սուբսիդավորվող գյուղատնտեսական վարկի տոկոսագումար վճարելու և մայր գումար մարելու համար,

4) հեռավոր, սահմանամերձ, բարձրլեռնային, լեռնային գյուղական բնակավայրերում անշարժ գույք ձեռք բերելու համար:

Մինչև 2019 թվականի հունվարի 1-ը գործող իրավակարգավորումների համաձայն՝ ընտանեկան դրամագլխի գումարը կարող է տնօրինվել նաև նոր ծնված երեխայի մեկ տարին լրանալուց հետո՝ ցանկացած բանկային հաշվի փոխանցելու միջոցով պարբերական վճարումներ կատարելով, բայց ոչ ավելի քան ամսական 25000 դրամը:

Հարկ է նկատի ունենալ, որ այդ դրույթն ի սկզբանե կրել է ժամանակավոր բնույթ, ինչն ամրագրված է եղել ՀՀ կառավարության 2017 թվականի մարտի 2-ի N 242-Ն որոշմամբ։

2014-2017թթ. սոցիալական ապահովության պետական ծառայության հետ ընտանեկան դրամագլխի սպասարկման պայմանագիր կնքած բանկերին, որպես ընտանեկան դրամագլխի գումար, փոխանցվել է 15,285.5 մլն դրամ` 29385 շահառուների անվամբ: Ընդ որում, 2014 թվականին 5169 շահառուների անվամբ բացված պետական աջակցության հաշիվներին փոխանցվել է ընտանեկան դրամագլխի 4394.5 մլն դրամ գումար, 2015 թվականին` 7589 շահառուների անվամբ 3945.5 մլն դրամ գումար, 2016 թվականին` 8187 շահառուների անվամբ 4262 մլն դրամ գումար, 2017 թվականին` 8440 շահառուների անվամբ 4394.5 մլն դրամ:

Բանկերի տրամադրած տեղեկատվության համաձայն` 2017 թվականին բոլոր բանկերում գտնվող ընտանեկան դրամագլխի գումարներից (այդ թվում` նախորդ տարիներին փոխանցված) օգտագործվել է 3.6 մլրդ դրամ, որի 1.9%-ը կամ 127.9 մլն դրամը` հիփոթեքային վարկի տոկոսագումար վճարելու և մայր գումար մարելու համար, 3.5%-ը կամ 103.6 մլն դրամը` ուսման վարձի համար, 4.8%-ը կամ 337.8 մլն դրամը` գյուղատնտեսական վարկի տոկոսագումար վճարելու և մայր գումար մարելու համար, 0.4%-ը կամ 35.7 մլն դրամը` հեռավոր, սահմանամերձ, բարձրլեռնային, լեռնային գյուղական բնակավայրերում անշարժ գույք ձեռք բերելու համար, իսկ 83.2%-ը կամ շուրջ 3 մլրդ դրամը` ամսական 25000 դրամ այլ բանկային հաշվի փոխանցելու միջոցով:

Այսինքն` 2017 թվականին ընտանեկան դրամագլխի գումարը հիմնականում օգտագործվել է ամսական 25000 դրամ այլ բանկային հաշվի փոխանցելու միջոցով: Պատկերը նույնն է նաև 2016թ. (ընտանեկան դրամագլխի օգտագործման այս ուղղությունն առաջին անգամ սահմանվել է 2016 թվականից), երբ ընտանեկան դրամագլխի օգտագործված 1.9 մլրդ դրամ գումարից 1.5 մլրդ դրամն ուղղվել է այս նպատակին:

Այսինքն` գործնականում ընտանեկան դրամագլխի գումարը տնօրինվում է ցանկացած բանկային հաշվի փոխանցելու միջոցով պարբերական կամ միանվագ վճարումներ կատարելով:

**1.2. Առկա խնդրի առաջարկվող լուծումը**

Հաշվի առնելով վերը նշվածը` առաջարկվում է համապատասխան փոփոխություններ կատարել ՀՀ կառավարության 2014 թվականի մարտի 6-ի N 275-Ն որոշման` ընտանեկան դրամագլխի օգտագործման ուղղությունները և օգտագործման կարգը սահմանող դրույթներում:

**2. Կարգավորման առարկան**

Ներկայացվող նախագծով առաջարկվում է ՀՀ կառավարության 2014 թվականի մարտի 6-ի N 275-Ն որոշման N 2 հավելվածը լրացնել նոր դրույթով, որով ցանկացած բանկային հաշվի փոխանցելու միջոցով ամսական առավելագույնը 50000 դրամ պարբերական վճարումներ կատարելու միջոցով ընտանեկան դրամագլխի գումարը տնօրինելու ուղղությունը կկիրառվի 2019 թվականի հունվարի 1-ից` ամսական 50000 դրամի չափով (ներկայումս 25000 դրամի փոխարեն)` անկախ երեխայի 1 տարին լրացած լինելու հանգամանքից:

Ընտանեկան դրամագլուխը տնօրինելու իրավունք ունեցող անձը դրամագլխի միջոցները նշված նպատակով օգտագործելու համար պետք է դիմի այն բանկ, որտեղ բացված է պետական աջակցության (ընտանեկան դրամագլխի) հաշիվը:

Մեկ անգամ դիմելով բանկ` ընտանեկան դրամագլուխը տնօրինելու իրավունք ունեցող անձը կարող է հանձնարարական տալ բանկին հետագա ամիսների համար` պարբերական վճարումներ կատարելու համար:

Նախագծի ընդունումը պետական բյուջեի ծախսերի վրա չի ազդի, քանի որ կարգավորման առարկան արդեն իսկ պետական բյուջեից ֆինանսավորված` երեխայի ծննդյան միանվագ նպաստի` պետական աջակցության հաշվի միջոցով շահառուին վճարվող ընտանեկան դրամագլխի գումարի օգտագործման ուղղություններն են:

**3. Իրավական ակտի կիրառման դեպքում ակնկալվող արդյունքը**

Իրավական ակտի կիրառման արդյունքում 2018 թվականի հոկտեմբերի 1-ից, անկախ երեխայի 1 տարին լրացած լինելու հանգամանքից, ընտանեկան դրամագլուխը տնօրինելու իրավունք ունեցող անձն իրավունք կստանա տնօրինել ընտանեկան դրամագլուխը՝ ամսական 50000 դրամի չափով:

**ՏԵՂԵԿԱՆՔ**

**«Հայաստանի Հանրապետության կառավարության 2014 թվականի մարտի 6‑ի N 275-Ն որոշման մեջ փոփոխություն և** **լրացումներ կատարելու մասին» ՀՀ կառավարության որոշման նախագծի ընդունման առնչությամբ Հայաստանի Հանրապետության պետական բյուջեում ծախսերի և եկամուտների էական ավելացման կամ նվազեցման բացակայության մասին**

«Հայաստանի Հանրապետության կառավարության 2014 թվականի մարտի 6‑ի N 275-Ն որոշման մեջ փոփոխություն և լրացումներ կատարելու մասին» ՀՀ կառավարության որոշման նախագծի ընդունման դեպքում Հայաստանի Հանրապետության պետական բյուջեում ծախսերի և եկամուտների էական ավելացում կամ նվազեցում չի նախատեսվում։

**ՏԵՂԵԿԱՆՔ**

**«Հայաստանի Հանրապետության կառավարության 2014 թվականի մարտի 6‑ի N 275-Ն որոշման մեջ փոփոխություն և** **լրացումներ կատարելու մասին» ՀՀ կառավարության որոշման նախագծի ընդունման առնչությամբ այլ իրավական ակտերում փոփոխություններ կամ լրացումներ կատարելու անհրաժեշտության բացակայության մասին**

«Հայաստանի Հանրապետության կառավարության 2014 թվականի մարտի 6‑ի N 275-Ն որոշման մեջ փոփոխություն և լրացումներ կատարելու մասին» ՀՀ կառավարության որոշման նախագծի ընդունման առնչությամբ այլ իրավական ակտերում փոփոխություններ կամ լրացումներ կատարելու անհրաժեշտություն չկա: